Lederen af aktionen afviser ikke at tage andre midler i brug, hvis overvågningen ikke får lov at blive hængende

Ved du noget, så kontakt os. Sms/mms til 1224 (alm. takst), eller send mail til 1224@eb.dk.

- Så er det første kamera sat op, og det tyder på, at det allerede er funktionelt - det drejer i hvert fald.

Det fortæller Ekstra Bladets mand på Christiania kort før klokken 07.30 lørdag morgen.

Politifolk monterede lørdag morgen nye overvågningskameraer i Pusherstreet på Christiania. Omkring klokken 08.20 var politiet atter ude af Fristaden.

Aktionen begyndte kort efter klokken 06.00, hvor betjente bevægede sig ind ad adgangen tættest på Den Grå Hal, fortæller Ekstra Bladets udsendte. De ankom til Fristaden i to gruppevogne og en patruljevogn og medbragte den gule liftvogn, som fredag blev brugt i politiets første forsøg på at sætte videoovervågning op.

Artiklen fortsætter under billedet...

Første kamera opsat lørdag efter fredagens nedrivning af overvågningsudstyr på Christinia. Foto: Kenneth Meyer

Giver betjente fingeren

Københavns Politis Task Force Pusherstreets leder Dannie Rise bekræftede tidligt lørdag morgen overfor Ekstra Bladet, at man igen sætter kameraer op i Pusherstreet.

- Vi er i gang stille og roligt. Vi sætter et par videokameraer op og håber, de kan sidde lidt længere i dag, sagde Rise, som tilføjede, at Pusherstreet er nogenlunde tom for mennesker.

- Der er et par enkelte gæster, der har været på Månefiskeren og Nemoland, men ellers ingen mennesker.

Kameraer sat op på Christiania: Nu er de revet ned

Ekstra Bladets mand på stedet rapporterede, at aktionen var under kontrol, men at ikke alle var lige fornøjede over ordensmagtens forehavende:

- Der var da en, der gav politiet fingeren.

Tidspunktet for lørdagens aktion er ifølge Daniel Rise ikke tilfældig:

- De fleste sover. Og det er selvfølgelig vores ønske, at det her skal foregå så nænsomt som overhovedet muligt til så lidt gene for beboerne som muligt. Derfor rykker vi hellere ind klokken halv syv end klokken 12 om morgenen for at undgå konfrontationer.

Kort efter klokken 06.00 rykkede politiet ind i Pusherstreet for at sætte overvågning op. Foto: Kenneth Meyer

Rev kameraer ned fredag

Opsætningen af kameraer på Fristaden sker ifølge politiet som et afgørende led i at få stoppet hashhandlen på Christiania.

Efter tragedien på Christiania sent 31. august, hvor tre personer blev skudt - heraf to politibetjente, besluttede Christianias beboere for 13 dage siden, at de ikke ville sætte sig imod, hvis politiet vil opsætte overvågningskameraer på Christiania.

Det fik fredag formiddag Københavns Politi til at montere en række kameraer. De blev kort efter revet ned.

Rise fastholder, at politiet ikke giver op:

- Vi fortsætter ufortrødent. Vi har lovet at vi sætter videoovervågning op derude, og det gør vi. En opfordring lyder: lad det nu være. Accepter, at det er et af de midler, vi har for at stoppe hashhandlen i Pusherstreet.

Mulighed for skjult overvågning

Dannie Rise fortæller, at man ikke er fast besluttet på, hvor mange kameraer, Pusherstreet skal udstyres med:

- Det sker etapevis, og vi sætter ikke flere op end nødvendigt.

Men bliver politiet overvågningen fortsat saboteret, vil man efter alt at dømme tage andre midler i brug.

- Tænker du her på skjulte kameraer?

- Det vil fremtiden vise. Indtil videre fortsætter vi, men vi kan blive nødt til at kigge på andre metoder. Det er selvfølgelig lidt småkomisk, at vi sætter kameraer op, og så bliver de revet ned. Men vi fortsætter med at gøre vores arbejde.

Nyt våben mod hashhandel: Nu er der overvågning på Christiania

Lad politiet tage kampen med pusherne

Dannie Rise vurderer, at det var pushere, der rev kameraer ned i Pusherstreet fredag. De var da også efterfølgende i fuld sving med hashhandlen i gaden.

- Hvis der er nogle beboere, der af ideologiske årsager ikke bryder sig om overvågningen, så vil jeg gerne minde om, at det er en midlertidig foranstaltning. Lad nu politiet tage denne her kamp med pusherne, siger Rise, som understreger, at overvågningen udelukkende er koncentreret om Pusherstreet og ikke resten af Fristaden.

Dannie Rise er helt klar over, at hashhandlen i forbindelse med rydningen af Pusherstreet er rykket ud af Christiania:

- Vi vidste godt, det ville ske. Men både på Voldene og i Nørrebroparken kan vi håndtere det på en anden måde, end vi kan inde på Christiania. Pusherne er meget mere eksponeret udenfor, end når de står inde i midten af Christiania.

Rise tilføjer, at politiet historisk set har haft meget svære arbejdsforhold på Christiania:

- Her har været mange samlet på samme tid, og der er nogle geografiske udfordringer - nemlig at vi skal ind og ud og vores folk er ekstremt eksponerede.

Foto: Kenneth Meyer

Foto: Kenneth Meyer

Foto: Kenneth Meyer

Foto: Kenneth Meyer

Foto: Kenneth Meyer

Ikke alle sov, da politiet rykkede ind i Pusherstreet tidligt lørdag morgen. Foto: Kenneth Meyer

Ved du noget, så kontakt os. Sms/mms til 1224 (alm. takst), eller send mail til 1224@eb.dk.